BCH รายได้ประกันสังคมพุ่ง ดันกำไร Q2 แตะ 1.14 พันล้าน แจกปันผล 0.40 บ.
BCH รายได้ประกันสังคมโตเด่น-ผู้ป่วยในเพิ่ม ดันกำไร Q2 แตะ 1.14 พันล้าน หนุนงวด 6 เดือนแรกกำไร 3.17 พันล้าน โต 115.88% ใจป้ำจ่ายปันผล 0.40 บาท ขึ้นเครื่องหมาย XD 31 ส.ค. 65 จ่ายเงินปันผล 14 ก.ย. 65
BCH รายได้ประกันสังคมโตเด่น-ผู้ป่วยในเพิ่ม ดันกำไร Q2 แตะ 1.14 พันล้าน หนุนงวด 6 เดือนแรกกำไร 3.17 พันล้าน โต 115.88% ใจป้ำจ่ายปันผล 0.40 บาท ขึ้นเครื่องหมาย XD 31 ส.ค. 65 จ่ายเงินปันผล 14 ก.ย. 65
15 ส.ค. 2565

บริษัท บางกอก เชน ฮอสปิทอล จำกัด (มหาชน) หรือ BCH รายงานผลการดำเนินงานงวดไตรมาส 2/65 และงวด 6 เดือนแรกของปี 65 มีกำไรสุทธิ ดังนี้

บริษัทรายงานผลการดำเนินงานไตรมาส 2/65 มีรายได้รวมจำนวน 5,541.14 ล้านบาท เพิ่มขึ้น 27.98% เมื่อเทียบกับงวดเดียวกันของปีก่อนมีรายได้รวม 4,329.77 ล้านบาท โดยเป็นผลจากรายได้ผู้ป่วยในทั่วไปในไตรมาส 2/65 จำนวน 1,749.18 ล้านบาท เพิ่มขึ้น 0.12% จากงวดเดียวกันของปีก่อน 1,747.10 ล้านบาท ซึ่งถึงแม้สถานการณ์โควิด-19 จะดีขึ้นแต่อัตราการติดเชื้อรายวันยังคงสูง โดยเฉพาะกลุ่มผู้ติดเชื้อที่มีอาการไม่มากส่งผลให้มีผู้เข้ารับบริการในรูปแบบการกักตัวที่บ้าน โรงแรม และหอผู้ป่วยเฉพาะกิจมีจำนวนมาก กรอปกับการฟื้นตัวของผู้ป่วยภาคปกติส่งให้รายได้ผู้ป่วยในเพิ่มขึ้นจากช่วงเดียวกันของปีก่อน
ขณะเดียวกันยังมีรายได้ผู้ป่วยโครงการประกันสังคมในไตรมาส 2/65 จำนวน 2,517.57 ล้านบาท เพิ่มขึ้น 247.07% เมื่อเทียบกับงวดเดียวกันของปีก่อน 725.39 ล้านบาท ซึ่งจากการได้รับโควตาเพิ่มสำหรับสาขาโรงพยาบาลที่ผู้ประกันตนลงทะเบียนเต็ม กอปรกับการให้บริการที่เกี่ยวเนื่องกับโควิด-19 แก่ผู้ประกันตนสมัครใช้สิทธิกับโรงพยาบาลในเครือเพิ่มขึ้นอย่างต่อเนื่อง
โดยเฉพาะอย่างยิ่งตั้งแต่เดือนมีนาคม 2565 ทางโรงพยาบาลในเครือได้ร่วมกับภาครัฐในการดำเนินนโยบาย ให้บริการผู้ประกันตนที่ติดเชื้อแต่มีอาการไม่รุนแรงเข้ารับการ รักษาในรูปแบบหอผู้ป่วยเฉพาะกิจและการกักตัวที่บ้าน โดยโรงพยาบาลสามารถตั้งเบิกค่าบริการทางการแพทย์โดยตรงกับ สำนักงานประกันสังคม โดยไตรมาสที่ 2/2565 บริษัทและโรงพยาบาลในเครือรับรู้รายได้การให้บริการที่เกี่ยวเนื่องกับโควิด-19 แก่ผู้ประกันตนเป็นเงินจำนวน 1,703.79 ล้านบาท
สำหรับงวด 6 เดือนแรก สิ้นสุดวันที่ 30 มิ.ย. 2565 บริษัทมีกำไรสุทธิ 3,172.30 ล้านบาท เพิ่มขึ้น 115.88% เมื่อเทียบกับงวดเดียวกันของปีก่อนมีกำไรสุทธิ 1,469.50 ล้านบาท
นอกจากนี้ ในการประชุมคณะกรรมการบริษัทเมื่อวันที่ 15 ส.ค. 65 คณะกรรมการมีมติอนุมัติจัดสรรกำไรจากผลการดำเนินงานสำหรับงวด 6 เดือน สิ้นสุดวันที่ 30 มิ.ย. 65 เป็นเงินปันผลระหว่างกาลให้แก่ผู้ถือหุ้นในอัตราหุ้นละ 0.40 บาท เป็นจำนวนเงิน 997.50 ล้านบาท โดยกำหนดวันที่ไม่ได้รับสิทธิปันผล (XD) วันที่ 31 ส.ค. 65 กำหนดรายชื่อผู้สิทธิรับเงินปันผล (Record Date) ในวันที่ 1 ก.ย. 65 และชำระเงินปันผลระหว่างกาลให้แก่ผู้ถือหุ้นในวันที่ 14 ก.ย. 65